Da pausesignalet gikk var trønderne allerede på telefon for å bestille tur til Oslo. Den turen ble det ikke noe av. Istedenfor eksploderte de 50 tilreisende jærbuene da kampen ble snudd. Laget ble mottatt som helter da de kom tilbake til Stavanger lufthavn, Sola. Meinseth selv erindrer at han satte i gang allsang da han var på vei ned rulletrappa. – Hele ankomsthallen stemte i, sier han og ler godt. Meinseth scoret ni mål for Bryne i sin første sesong, der klubben lenge lå på topp, før de etter hvert endte opp på en 5. plass.
Et begrep som ble brukt mye i sammenheng med Brynes lag på slutten av 80-tallet var «mønsterbruket på Jæren». Det inntrykket slo sprekker allerede året etter cuptriumfen. – Bjarne rensket ganske godt opp i laget allerede før 1987-sesongen, og blant annet var rutinerte spillere som Gabriel Høyland borte. Den eneste som var igjen var Arne Larsen Økland. Det gjorde at vi var et ungt lag, og det gjør noe med balansen. Selv om vi vant cupfinalen hadde vi allerede en synkende kurve. De utfordringene vi så ble feid under teppet, og ikke tatt opp. Samtidig trente vi knallhardt, jeg har aldri sprunget så mye før, og vi fikk en dårlig sesong, sier Meinseth. Det ble en tøff sesong for Bryne. Samtidig som erkerival Viking rykket opp etter sitt «mirakel i Haugesund» endte det med strake veien i 2. divisjon for de rødkledde, etter at Start slo dem i kvalikspill på Stavanger stadion. – Jeg scoret det første målet og vi ledet 1-0, men de snudde kampen.